text: Varde møder AGF i pokalturneringen
  24 september 2010 kl. 10.29
  Brøndbys overmænd i den danske pokalturnering i fodbold, Varde fra 2. division, skal i ottendedelsfinalen møde AGF fra landets næstbedste række.
  Det bliver Superliga-nedrykkerne fra AGF, som bliver Vardes næste modstander i den danske pokalturnering i fodbold, Ekstra Bladet Cup. Det står fast efter fredagens lodtrækning til ottendedelsfinalerne.
  - Det bliver en spændende kamp mod nogle spændende navne på AGF-holdet og en kamp, hvor vi slet ikke er uden chancer, siger Varde-træner Jørn Bach til TV SYD i dag.
   
  Varde fra 2. division blev onsdag landskendt efter en choksejr over Brøndby på 4-2. På grund af sin status som lavest rangerede klub får Varde hjemmebane mod AGF.
   
  De øvrige kampe ser ud som følger:
   
  Viborg-AaB
  FC København-AC Horsens
  Esbjerg-Silkeborg
  OB-FC Nordsjælland
  HB Køge-FC Midtjylland
  HIK/Fredericia-Randers
  Hvidovre-Lyngby
  Kampene spilles den 26./27. oktober.
  